פטריה תומאס

פטריה אן תומאס (באנגלית: Petria Ann Thomas; נולדה ב-25 באוגוסט 1975). היא שחיינית עבר אוסטרלית, אלופה אולימפית בעלת 8 מדליות אולימפיות, מהן 3 זהב. אלופת עולם בעלת 7 מדליות עולמיות, מהן 3 זהב. שיאנית עולם במשחי שליחות 4x100 חופשי ומעורב.

== ביוגרפיה ==
תומאס נולדה בליזמור, ניו סאות' ויילס וגדלה בעיירה ליד במלמביביי.

באולימפיאדת אטלנטה (1996) זכתה תומאס במדליית כסף במשחה ל-200 מטר פרפר בתוצאה של 2:09.82 דקות, אחרי בת ארצה סוזי אוניל (2:07.76 דקות) ולפני מישל סמית מאירלנד (2:09.9 דקות).

באליפות העולם בשחייה שנערכה בפרת', אוסטרליה בשנת 1998 זכתה תומאס ב-4 מדליות מהן 2 כסף ו-2 ארד. מדליות כסף במשחה ל-200 מטר פרפר בתוצאה של 2:09.08 דקות, אחרי אוניל (2:07.93 דקות) ולפני מיסטי היימן מארצות הברית (2:09.98 דקות) ובמשחה שליחות 4x100 מטר מעורב בתוצאה של 4:05.12 דקות, אחרי ארצות הברית (4:01.93 דקות) ולפני יפן (4:06.27 דקות). מדליות ארד במשחה ל-100 מטר פרפר בתוצאה של 58.97 שניות, אחרי ג'ני תומפסון מארצות הברית (58.46 שניות) ואיארי אויאמה מיפן (58.79 שניות) ובמשחה שליחות 4x200 מטר חופשי 8:04.19 דקות, אחרי גרמניה (8:01.46 דקות) וארצות הברית (8:02.88 דקות).

באולימפיאדת סידני (2000) זכתה תומאס ב-3 מדליות, מהן 2 כסף ואחת ארד. מדליות כסף, במשחה שליחות 4x200 מטר חופשי בתוצאה של 7:58.52 דקות, אחרי ארצות הברית שקבעה שיא אולימפי חדש של 7:57.80 דקות ולפני גרמניה (7:58.64 דקות) ובמשחה שליחות 4x100 מטר מעורב בתוצאה של 4:01.59 דקות, אחרי ארצות הברית שקבעה שיא עולם חדש של 3:58.30 דקות ולפני יפן (4:04.16 דקות). מדליית ארד במשחה ל-200 מטר פרפר בתוצאה של 2:07.12 דקות, אחרי היימן שקבעה שיא אולימפי חדש של 2:05.88 דקות ואוניל (2:06.58 דקות). בנוסף, היא סיימה במקום הרביעי במשחה ל-100 מטר פרפר בתוצאה של 58.49 שניות, המנצחת הייתה אינגה דה ברוין מהולנד שקבעה שיא אולימפי חדש של 56.61 שניות.

===אלופת עולם===
באליפות העולם בשחייה שנערכה בפוקואוקה, יפן בשנת 2001 זכתה תומאס ב-3 מדליות זהב, במשחה ל-100 מטר פרפר בתוצאה של 58.27 שניות, לפני אוטיליה ינדז'ייצ'אק מפולין (58.72 שניות) ויונקו אונישי מיפן (58.88 שניות), במשחה ל-200 מטר פרפר בתוצאה של 2:06.73 דקות, לפני אניקה מלהורן מגרמניה (2:06.97 דקות) וקייטלין סנדנו מארצות הברית (2:08.52 דקות) ובמשחה שליחות 4x100 מטר מעורב בתוצאה של 4:01.50 דקות, לפני ארצות הברית (4:01.81 דקות) וסין (4:02.53 דקות).

באליפות הפאן פסיפיק בשחייה שנערכה ביוקוהמה, יפן בשנת 2002 זכתה תומאס ב-5 מדליות מהן 3 זהב. מדליות זהב במשחה ל-200 מטר פרפר (2:08.31 דקות), במשחה שליחות 4x100 מטר חופשי (3:39.78 דקות) ובמשחה שליחות 4x100 מטר מעורב (4:00.50 דקות). מדליות כסף במשחה ל-100 מטר פרפר (58.11 שניות) ובמשחה שליחות 4x200 מטר חופשי (7:59.25 דקות).

===אלופה אולימפית===
באולימפיאדת אתונה (2004) זכתה תומאס ב-4 מדליות מהן 3 זהב. מדליות זהב במשחה ל-100 מטר פרפר בתוצאה של 57.72 שניות, לפני ינדז'ייצ'אק (57.84 שניות) ודה ברוין (57.99 שניות), במשחה שליחות 4x100 מטר חופשי בשיא עולם חדש של 3:35.94 דקות, לפני ארצות הברית (3:36.39 דקות) והולנד (3:37.59 דקות) ובמשחה שליחות 4x100 מטר מעורב בשיא עולם חדש נוסף של 3:57.32 דקות, לפני ארצות הברית (3:59.12 דקות) וגרמניה (4:00.72 דקות). מדליית כסף במשחה ל-200 מטר פרפר בתוצאה של 2:06.36 דקות, אחרי ינדז'ייצ'אק (2:06.05 דקות) ולפני יוקו נקנישי מיפן (2:08.04 דקות). בנוסף, היא סיימה במקום הרביעי במשחה שליחות 4x200 מטר חופשי בתוצאה של 7:57.40 דקות, המנצחת הייתה ארצות הברית שקבעה שיא עולם חדש של 7:53.42 דקות.

בשנת 2005 הוציאה תומאס ספר אוטוביוגרפיה "לשחות נגד הזרם" שבו כתבה על הקריירה שלה, על מצבי הדיכאון שממנו סבלה והפציעות הגופניות שלה.

== הישגים ותארים ==
*תומאס זכתה ב-12 מדליות בתחרויות השחייה של משחקי חבר העמים הבריטי מתוכן 9 מדליות זהב. היא זכתה במשחה ל-100 מטר פרפר שלוש פעמים ברציפות ובכך הייתה לשחיינית הראשונה בהיסטוריה של המשחקים שזכתה להשג זה.
* בשנים 2001 ו-2002 זכתה תומאס בתואר שחיינית השנה באזור האוקיינוס השקט.

== ראו גם ==

==קישורים חיצוניים==

קטגוריה:אלופות עולם בשחייה
קטגוריה:שחייניות פרפר אוסטרליות
קטגוריה:שחייניות באולימפיאדת אטלנטה (1996)
קטגוריה:שחייניות באולימפיאדת סידני (2000)
קטגוריה:שחייניות באולימפיאדת אתונה (2004)
קטגוריה:אלופות אולימפיות אוסטרליות: שחייה
קטגוריה:שיאניות עולם אוסטרליות: שחייה
קטגוריה:שחייניות חופשי אוסטרליות
קטגוריה:זוכות מדליית ארד אולימפית אוסטרליות: שחייה
קטגוריה:זוכות מדליית כסף אולימפית אוסטרליות: שחייה
קטגוריה:אוסטרליות שנולדו ב-1975
קטגוריה:אוסטרלים שנולדו ב-1975